CELEX: 62009TN0298
Language: hu
Date: 2009-07-22 00:00:00
Title: T-298/09. sz. ügy: 2009. július 22-én benyújtott kereset — Evropaïki Dynamiki kontra Bizottság

26.9.2009   
            
            
               HU
            
            
               Az Európai Unió Hivatalos Lapja
            
            
               C 233/19
            
         2009. július 22-én benyújtott kereset — Evropaïki Dynamiki kontra Bizottság
   (T-298/09. sz. ügy)
   2009/C 233/35
   Az eljárás nyelve: angol
   
      Felek
   
   
      Felperes: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Athén, Görögország) (képviselők: N. Korogiannakis és M. Dermitzakis ügyvédek)
   
      Alperes: az Európai Közösségek Bizottsága
   
      Kereseti kérelmek
   
   
               —
            
            
               Az Elsőfokú Bíróság semmisítse meg a Bizottság határozatait, amelyekben a felperesnek az oktatási programokra (ESP-ISEP) vonatkozó külső szolgáltatásokra (1. rész: „Informatikai rendszer fejlesztése és karbantartása” és 2. rész: „Informatikai rendszerrel kapcsolatos tanulmányok, tesztelés, képzés és támogatás”) irányuló nyílt közbeszerzési eljárásban (EAC/01/2008) (HL 2008/S 158-212752) benyújtott ajánlatait második ranghelyre sorolta, és amely határozatokat a felperessel két különböző, 2009. május 12-i keltezésű levélben közöltek, valamint a Bizottság minden további ezzel kapcsolatos határozatát, ideértve azt, amelyben a vonatkozó szerződéseket a nyertes ajánlattevőknek ítélte oda;
            
         
               —
            
            
               kötelezze a Bizottságot a felperes által a szóban forgó közbeszerzési eljárás következtében elszenvedett károk megtérítésére 9 554 480 EUR összegben;
            
         
               —
            
            
               kötelezze a Bizottságot a felperesnek az e keresettel kapcsolatban felmerült jogi és egyéb költségeinek és kiadásainak viselésére a kereset elutasítása esetén is.
            
         
      Jogalapok és fontosabb érvek
   
   A jelen ügyben a felperes az alperes azon határozatának a megsemmisítését kéri, amelyben a felperesnek az oktatási programokra (ESP-ISEP) vonatkozó külső szolgáltatásokra irányuló nyílt közbeszerzési eljárásban (EAC/01/2008) benyújtott ajánlatait második ranghelyre sorolta, és amelyben a vonatkozó szerződéseket a nyertes ajánlattevőknek ítélte oda. A felperes ezen túlmenően a közbeszerzési eljárás következtében állítólagosan elszenvedett károk megtérítését is kéri.
   Kérelmei alátámasztására a felperes a következő jogalapokra hivatkozik:
   Elsőként a felperes álláspontja szerint az alperes megsértette a gondos ügyintézés és az egyenlő bánásmód elvét, mivel azzal, hogy nem zárta ki a közbeszerzési eljárásból a nyertes konzorcium azon tagját, amely az alperessel szemben fennálló szerződéses kötelezettségeit nem teljesítette, nem tartotta be a költségvetési rendelet (1) 93. cikkének (1) bekezdésében és 94. cikkében foglalt kizárási okokat. Ezáltal az alperes megsértette a végrehajtási rendelet (2) 133a. és 134. cikkét is.
   Másodszor a felperes előadja, hogy az alperes megsértette a költségvetési rendelet 100. cikkének (2) bekezdését, mivel határozatát nem indokolta megfelelően. A felperes álláspontja szerint a Bizottság magyarázatai általánosak, félrevezetők és pontatlanok voltak.
   Harmadszor a felperes előadja, hogy a Bizottság a költségvetési rendelet 130. cikkének, valamint a gondos ügyintézés, az átláthatóság és az egyenlő bánásmód elvének megsértésével, jogellenesen terjesztette ki az ajánlatok érvényességét.
   
      (1)  Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (HL L 248., 1. o.; magyar nyelvű különkiadás 1. fejezet, 4. kötet, 74. o.).
   
      (2)  A 2007. április 23-i 478/2007/EK, Euratom bizottsági rendelettel (HL L 111., 13. o.) módosított, az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló, 2002. december 23-i 2342/2002/EK, Euratom bizottsági rendelet